CELEX: 32022D0161
Language: lv
Date: 2022-02-03 00:00:00
Title: Komisijas Īstenošanas lēmums (ES) 2022/161 (2022. gada 3. februāris), ar kuru izbeidz pārbaudes procedūru attiecībā uz tirdzniecības šķēršļiem Regulas (ES) 2015/1843 izpratnē, proti, pasākumiem, ko piemēro Meksikas Savienotās Valstis un kas ietekmē Tequila importu

7.2.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 26/17
               
            
         KOMISIJAS ĪSTENOŠANAS LĒMUMS (ES) 2022/161
         (2022. gada 3. februāris),
         ar kuru izbeidz pārbaudes procedūru attiecībā uz tirdzniecības šķēršļiem Regulas (ES) 2015/1843 izpratnē, proti, pasākumiem, ko piemēro Meksikas Savienotās Valstis un kas ietekmē Tequila importu
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2015/1843 (2015. gada 6. oktobris), ar ko nosaka Savienības procedūras kopējās tirdzniecības politikas jomā, lai nodrošinātu Savienības tiesību īstenošanu saskaņā ar starptautiskās tirdzniecības noteikumiem, jo īpaši tiem, kas ieviesti Pasaules Tirdzniecības organizācijas aizgādnībā (1), un jo īpaši tās 5. panta 2. punktu un 12. panta 1. punktu,
         tā kā:
         1.   PROCEDŪRA
         
                     (1)
                  
                  
                     Eiropas Komisija 2020. gada 23. jūlijā, Eiropas Savienības Oficiālajā Vēstnesī publicējot paziņojumu par procedūras sākšanu (2), sāka pārbaudes procedūru attiecībā uz tirdzniecības šķēršļiem, ko piemēro uz Meksikas Savienotās Valstis, proti, atteikumu piešķirt eksporta sertifikātu izstrādājumam Tequila.
                  
               
                     (2)
                  
                  
                     Izmeklēšana tika sākta pēc tam, kad Eiropas Alus darītavu apvienība (The Brewers of Europe) Savienības ražošanas nozares vārdā iesniedza sūdzību. Sūdzībā bija ietverti izmeklēšanas sākšanas pamatošanai pietiekami pierādījumi par tirdzniecības ierobežošanu un tās izraisīto kaitējumu.
                  
               
                     (3)
                  
                  
                     Komisijas dienesti 2021. gada 16. aprīlī informēja komiteju, kas izveidota ar Regulas (ES) 2015/1843 7. panta 1. punktu, par pārbaudes procedūras rezultātiem. Ziņojumā tika secināts – lai gan ES nav tūlītējas intereses risināt strīdu izšķiršanas jautājumu, procedūrai būtu jāpaliek atvērtai un būtu jāpārrauga turpmākās norises Meksikas Savienotajās Valstīs.
                  
               2.   SŪDZĪBAS ATSAUKŠANA UN PROCEDŪRAS IZBEIGŠANA
         
                     (4)
                  
                  
                     2021. gada 6. oktobrī Eiropas Alus darītavu apvienība informēja Komisiju, ka vēlas atsaukt sūdzību.
                  
               
                     (5)
                  
                  
                     Saskaņā ar Regulas (ES) 2015/1843 5. panta 2. punktu, ja sūdzība tiek atsaukta, tad procedūru var izbeigt, ja vien šāda izbeigšana nav pretrunā ar Savienības interesēm. Saskaņā ar Regulas (ES) 2015/1843 12. panta 1. punktu, ja Savienības interesēs nav jāveic turpmākas darbības, procedūra tiek izbeigta.
                  
               
                     (6)
                  
                  
                     Izmeklēšanā netika atklātas norādes, kas liecinātu, ka procedūras izbeigšana būtu pretrunā ar Savienības interesēm. Konkrēti, ir atsākts Tequila eksports uz skarto alus darītavu Eiropā un apgalvotajam pasākumam nav sistēmiskas ietekmes uz citiem ES uzņēmumiem.
                  
               
                     (7)
                  
                  
                     Tāpēc Komisija secināja, ka būtu jāizbeidz pārbaudes procedūra attiecībā uz tirdzniecības šķēršļiem, ko piemēro Meksikas Savienotās Valstis, proti, atteikumu piešķirt eksporta sertifikātu stiprajam alkoholiskajam dzērienam Tequila.
                  
               
                     (8)
                  
                  
                     Šis lēmums ir saskaņā ar atzinumu, ko sniegusi komiteja, kura izveidota ar Regulas (ES) 2015/1843 7. panta 1. punktu,
                  
               IR PIEŅĒMUSI ŠO LĒMUMU.
         
            1. pants
            Pārbaudes procedūra attiecībā uz Meksikas Savienoto Valstu atteikumu piešķirt eksporta sertifikātus stiprajam alkoholiskajam dzērienam Tequila tiek izbeigta.
         
         
            2. pants
            Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
         
         
            Briselē, 2022. gada 3. februārī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 272, 16.10.2015., 1. lpp.
         
         
            (2)  OV C 265, 13.8.2020., 3. lpp.